TISCO ส่วนแบ่งเงินลงทุนพุ่ง-ตั้งสำรองลดฮวบ ดันกำไรปี 65 โต 6% แตะ 7.2 พันล้าน
TISCO ประเดิมโชว์กำไรปี 65 โต 6% แตะ 7.22 พันล้านบาท จากปีก่อนมีกำไร 6.78 พันล้านบาท รับส่วนแบ่งเงินลงทุนพุ่ง-ตั้งสำรองขาดทุนเครดิตลด กด NPL อยู่ที่ 2.09 ของสินเชื่อรวม
TISCO ประเดิมโชว์กำไรปี 65 โต 6% แตะ 7.22 พันล้าน จากปีก่อนมีกำไร 6.78 พันล้าน รับส่วนแบ่งเงินลงทุนพุ่ง-ตั้งสำรองขาดทุนเครดิตลด
16 ม.ค. 2566

บริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO รายงานผลการดำเนินงานงวดปี 2565 สิ้นสุดวันที่ 31 ธ.ค.2565 ดังนี้

โดยผลประกอบการงวดปี 2565  มีกำไรเพิ่มขึ้นจำนวน 7,221.74 ล้านบาท เพิ่มขึ้น 437.14 ล้านบาท หรือร้อยละ 6.4 เมื่อเทียบกับงวดปี 2564 เป็นผลมาจากการฟื้นตัวของธุรกิจธนาคารพาณิชย์ และการตั้งสำรองผลขาดทุนด้านเครดิตที่คาดว่าจะเกิดขึ้น (ECL) ที่ลดลง และส่วนแบ่งกำไรจากเงินลงทุนตามวิธีส่วนได้เสียปี 2565 อยู่ที่ 55.48 ล้านบาท เพิ่มขึ้น 668.8% จากปี 2564 อยู่ที่ 7.22 ล้านบาท  
อีกทั้งในปีนี้เงินให้สินเชื่อกลับมาเติบโตได้ที่ร้อยละ 7.9 จากปีก่อนหน้า จากการขยายตัวของสินเชื่อธุรกิจ สินเชื่อธุรกิจขนาดกลางและขนาดย่อม (SMEs) สินเชื่อจำนำทะเบียน และสินเชื่อเช่าซื้อรถมือสอง ส่งผลให้รายได้ดอกเบี้ยสุทธิปรับตัวดีขึ้นร้อยละ 2.2 จากปีก่อนหน้า ประกอบกับรายได้ค่าธรรมเนียมธุรกิจนายหน้าประกันภัยฟื้นตัวอย่างแข็งแกร่งที่ร้อยละ 24.0 สอดคล้องกับปริมาณการปล่อยสินเชื่อใหม่ที่เพิ่มขึ้นตามการฟื้นตัวของเศรษฐกิจไทย
ทั้งนี้ ภาพรวมรายได้ค่าธรรมเนียมธุรกิจธนาคารพาณิชย์เพิ่มขึ้นร้อยละ 13.4 จากปีก่อนหน้า ในส่วนของธุรกิจที่เกี่ยวกับตลาดทุนชะลอตัวลงจากปี 2564 ตามภาวะตลาดทุนที่ผันผวนจากความไม่แน่นอนของเศรษฐกิจโลก ส่งผลให้รายได้ค่านายหน้าการซื้อขายหลักทรัพย์อ่อนตัวลงร้อยละ 19.2 จากปริมาณการซื้อขายในตลาดหลักทรัพย์ที่ลดลง และรายได้ค่าธรรมเนียมพื้นฐานจากธุรกิจจัดการกองทุนลดลงร้อยละ 15.6 จากยอดขายที่ลดลงของกองทุนที่ออกใหม่
นอกจากนี้ ในปี 2565 บริษัทไม่มีการรับรู้รายได้ค่าธรรมเนียมที่แปรผันตามผลประกอบการของธุรกิจจัดการกองทุน(Performance Fee) เมื่อเทียบกับรายได้จำนวน 502.73 ล้านบาท ที่รับรู้ในไตรมาส 4 ของปีก่อนหน้า รวมถึงกำไรจากเครื่องมือทางการเงินที่วัดมูลค่ายุติธรรมผ่านงบกำไรขาดทุน (FVTPL) ลดลงเมื่อเทียบกับปี 2564
สำหรับผลขาดทุนด้านเครดิตที่คาดว่าจะเกิดขึ้น (ECL) อยู่ในระดับต่ำที่ร้อยละ 0.3 ของยอดสินเชื่อเฉลี่ย ลดลงอย่างมากเมื่อเทียบกับการตั้งส ารองในปีก่อนหน้า โดยการตั้งสำรองในระดับนี้ บริษัทได้พิจารณาถึงการเติบโตของพอร์ตสินเชื่อรวมถึงคุณภาพสินทรัพย์ที่สามารถควบคุมได้อย่างมีประสิทธิภาพ โดยระดับสินเชื่อที่มีการด้อยค่าด้านเครดิตต่อสินเชื่อรวม (NPL Ratio) ลดลงมาอยู่ที่ร้อยละ 2.09 ของสินเชื่อรวม
อีกทั้งบริษัทลดระดับการตั้งสำรองในปีนี้เพื่อให้สอดคล้องกับภาวะความเสี่ยงที่ลดลงหลังจากสถานการณ์การระบาดของโควิด-19 คลี่คลายไปในทิศทางที่ดีขึ้น ทั้งนี้ ระดับค่าเผื่อผลขาดทุนด้านเครดิตที่คาดว่าจะเกิดขึ้นต่อหนี้ที่ไม่ก่อให้เกิดรายได้ (Coverage Ratio) ยังคงแข็งแกร่งที่ร้อยละ 258.8